РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/255-19

21. октобар 2019. године

Б е о г р а д

З А П И С Н И К

49. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 17. ОКТОБРА 2019. ГОДИНЕ

Седница је почела у 13,30 часова.

Одбор је, у складу са чланом 42. став 4. Пословника Народне скупштине, одржао 49. седницу ван седишта Народне скупштине, на Старој планини, која се реализује уз подршку пројекта „Јачање надзорне улоге и јавности у раду Народне скупштине, друга фаза“, који спроводе Програм Уједињених нација за развој (УНДП), и Народна скупштина Републике Србије, а финансира Швајцарска агенција за развој и сарадњу (СДЦ).

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Жарко Богатиновић, Милија Милетић, Александра Јевтић, Младен Лукић, Арпад Фремонд, Марјана Мараш, као и Звонимир Ђокић (заменик Јасмине Обрадовић).

Седници нису присуствовали чланови Одбора: Јасмина Обрадовић, Тијана Давидовац, Радован Јанчић, Мирослав Алексић, Горан Јешић, Нада Лазић, Милорад Мирчић, проф. др Миладин Шеварлић и Владимир Ђурић.

Седници су присуствовали представници Министарства пољопривреде, шумарства и водопривреде: Велимир Станојевић, државни секретар, Бошко Уметић, помоћник директора Управе за аграрна плаћања, Колинда Хрехоровић и Мирко Новаковић, пољопривредна политика, Бранислав Вељковић, рурални развој; представници Општине Књажевац: Мр Милан Ђокић, председник Општине, Радојица Вучић, заменик председника Општине, Игор Стевановић, заменик председника Скупштине, Влада Митић, директор Агенције за развој Општине Књажевац, Марко Стојановић, помоћник председника Општине за пољопривреду, Саша Петровић, саветник за пољопривреду, Бранислав Јосифовић, шеф кабинета председника Општине; Слађан Ђимиш, председник СО Бољевац; Владимир Миловановић, заменик председника Општине Сокобања; Јелена Радојковић, Удружење „Етно форум“, Иван Арсић, удружење воћара „Еко воће“, Горан Дудић, удружење пчелара, Горан Симић, удружење говедара, Златко Гојковић, пољопривредник, Бољевац као и представници средстава јавног информисања.

Пре преласка на дневни ред седнице, Маријан Ристичевић дао је реч заменику председника Скупштине општине Књажевац, Игору Стевановићу, који је поздравио све присутне и захвалио се Одбору због одржавања седнице на Старој планини.

Одбор је једногласно усвојио следећи

Дневни ред

1. Стање у пољопривреди у подручјима са отежаним условима рада, са посебним освртом на сточарство, воћарство и сеоски туризам.

Прва тачка дневног реда - Стање у пољопривреди у подручјима са отежаним условима рада, са посебним освртом на сточарство, воћарство и сеоски туризам.

У уводним напоменама, Маријан Ристичевић је изразио наду да ће у наредном периоду све више средстава која су обезбеђена за пољопривреду и прераду бити искоришћено у подручјима са отежаним условима рада. Потребно је да локалне самоуправе у комуникацији са Министарством искористе што више средстава из подстицаја који су обезбеђени буџетом и оснују одређене агенције за рурални развој и пољопривреду како би помогле пољопривредним газдинствима да што више конкуришу за подстицаје. У последње три године у пољопривреду и прераду је уложено 1,1 милијарду евра. Повећање субвенција по хектару се може очекивати када се биљна производња искористи у правцу сточарства, прераде и интензивне пољопривредне производње. По његовим речима, потребно је увести меру за некомерцијална газдинства тако што би се из буџета издвојио одређен паушалан износ, и на такав начин помогло газдинствима, а којима је компликована и процедура регистрације и која су углавном у маргиналним подручјима. Затим, потребно је наставити са аутоматизацијом противградне заштите и боље уредити област осигурања и реосигурања.

Велимир Станојевић је изнео податак да од 2012. године до данас, Министарство преко Управе за аграрна плаћања спроводи скоро 30 мера када су субвенције у питању. Такође, од 2012. године аграрни буџет је повећан за 125%. Подстицаји за подручја са отежаним условима рада у пољопривреди износе 65% и обухватају добрим делом општине са територије источне и јужне Србије. У последњих неколико година ојачао је сектор примарне биљне и сточарске производње кроз набавку квалитетних грла, механизације, а циљ је да пољопривредни производ добије вишу додату вредност. Субвенције за тракторе ће бити и у буџету за 2020. годину јер је ова мера дала пун ефекат на развој пољопривреде. По његовим речима, данас је расписан конкурс за младе пољопривредне произвођаче који су регистровали пољопривредна газдинства, где максималан износ подстицаја по кориснику је 75% од износа одобрених трошкова. Конкурс траје до 31. децембра. У буџету су издвојена средства и за развој руралног туризма и подстицање старих заната. Када је у питању ИПАРД програм, очекује се акредитација за меру 7 која се односи на развој руралног туризма. Као проблем подручја са отежаним условима рада је навео мањак складишних капацитета за воћарску и повртарску производњу.

Бранислав Вељковић је подсетио да је крајем децембра 2018. године измењен Правилник о одређивању подручја са отежаним условима рада у пољопривреди, тако да статус подручја са отежаним условима рада у пољопривреди има и насељено место које се налази у девастираном подручју у складу са Уредбом о утврђивању јединствене листе развијености региона и јединица локалне самоуправе за 2014. годину. Затим, планира се увођење подстицајне мере за жене када се буде мењао Закон о подстицајима у пољопривреди и руралном развоју.

Бошко Уметић је истакао да је најзначајнији правилник у сточарству Правилник о условима и начину остваривања права на подстицаје у сточарству за квалитетна приплодна грла и да ће и ове године бити поднето око 60.000 захтева за подстицаје. Такође, 22 потенцијална партнерства на територији Србије су поднела захтеве за средства из буџета и сада се ради на изради локалних акционих стратегија руралног развоја у тим срединама. Према критеријумима, могле су да апликују бар две општине на слободној територији коју оне заокруже тј. формирају. Средства која се могу добити износе максимално 800.000 динара, од чега до 400.000 динара авансно у првој фази. Специфичност партнерства је да 51% власништва мора поседовати одређено цивилно друштво ( удружења жена, младих, привредна друштва, предузетничке радње итд.), а 20-49% локалне самоуправе ( туристичке организације, канцеларије за младе, установе културе ). Једна општина може дати више сагласности за формирање партнерстава, али не сме дати сагласност за иста места која припадају другом партнерству. Затим, партнерство мора да буде формирано као кохерентна територија. Што се тиче ИПАРД програма, од 2021. године се очекује акредитација мере 5, која се односи на средства намењена за тзв. ЛАГ-ове ( Локалне акционе групе ).

У дискусији су учествовали народни посланици: Маријан Ристичевић, Милија Милетић, Верољуб Матић, Арпад Фремонд и Жарко Богатиновић.

Такође, у дискусији су учествовали и представници удружења „Етно форум“ и представници удружења одгајивача говеда.

Након расправе о тачки дневног реда, Одбор је једногласно, донео следећи

З а к љ у ч а к

Одбор препоручује да Министарство пољопривреде, шумарства и водопривреде, други органи и организације посвете посебну пажњу приликом утврђувања мера за подручја са отежаним условима рада и слабије насељеним и пруже им максималну подршку.

Пошто других питања и предлога није било, седница је закључена у 15,35 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић